Jong man sterf ná voorval by kuierplekDaniël Botha Daniël Botha (26) se gesin het Sondagaand die masjiene wat hom aan die lewe gehou het afgeskakel nadat hy dae vantevore só erg in ŉ kuierplek aangerand is dat hy breindood verklaar is. Andre Pretorius, Daniël se stiefpa, en Catharina Pretorius, Daniël se ma, het aan Maroela Media gesê hul seun, ook beter bekend as Danie, het Woensdagaand by ŉ kuierplek in Benoni aan die Oos-Rand gekuier nadat hy en vriende aksiekrieket gespeel het. “Hulle het rustig gesit en kuier en daar was ŉ persoon wat met almal moeilikheid gesoek het.” Volgens Pretorius het die persoon ook met ŉ meisie wat saam met Daniël-hulle gekuier het moeilikheid gesoek en het die groep besluit om te ry toe die persoon Daniël glo begin aanrand het. Daniël is ná die aanranding deur omstanders uit die kuierplek na buite gevat aangesien hy glo gesukkel het om asem te haal. “Die persoon wat Daniël glo aangerand het, het intussen gery, maar iemand het hom gebel en gesê hier is moeilikheid, waarna hy na die kuierplek teruggekeer het. Hy het Daniël in die motor gelaai en by die Life The Glynnwood-hospitaal afgelaai.” Volgens Pretorius het personeel die man gevra om by die hospitaal te bly, maar hy het glo gesê Daniël se familie is op pad en toe weer gery. Daniël se gesin is omstreeks 02:00 Donderdagoggend ingelig dat hy in die hospitaal is. “Hy was bewusteloos vandat hy by die hospitaal aangekom het. Die dokters het hom gestabiliseer en toe ŉ breinskandering gedoen. Hy is hierna na die Netcare Linmed-hospitaal oorgeplaas. Daniël het bloeding op die brein gehad en hulle het die drukking op sy brein verlig.” Daniël se toestand was egter teen Saterdagoggend onveranderd en daar is weer ŉ breinskandering gedoen. “Hulle het ook masjiene aan hom gekoppel om te kyk of daar breinaktiwiteit is, en hulle het Saterdag vir ons gesê ons sal Sondag moet besluit of die masjiene afgeskakel moet word.” Daniël is Sondag dood en sy organe is geskenk. “Ons het sy organe geskenk sodat iemand anders die kans kan kry om te lewe.” Volgens Pretorius was daar ŉ blou kol en rooi strepe op Daniël se nek en het dokters gesê hy is gewurg. “Daniël was ŉ baie beskaafde seun en sou nie moeilikheid gesoek het nie. Hy het ŉ groot vriendekring gehad en almal help ons in dié tyd, dis regtig ongelooflik.” Daniël het saam met sy pa in Boksburg gebly en laat ook ŉ suster agter. Hy het by Land Rover Oos-Rand gewerk. ŉ Roudiens vir Daniël word Donderdag vanuit die Woord en Lewe-kerk in Boksburg gehou. Kapt. Mavela Masondo, woordvoerder van die polisie, het intussen bevestig dat Gideon Fourie (22) hom Maandag aan die polisie oorgegee het in verband met die voorval. Fourie het gister die eerste keer in die Benoni-landdroshof verskyn en die saak is tot vandag uitgestel. Fourie is vroeër vandag op borgtog van R5 000 vrygelaat en moet weer op 23 September in die hof verskyn. Hy word van moord aangekla.